A Toyota az értéktartás abszolút bajnoka
A D.J. Power leányvállalata átfogó elemzést készített az autópiaci szereplők várható értéktartásáról. A Toyota-csoport fölényesen uralta a mezőnyt.

A tudatos ügyfelek nem csak a vételárat, az üzemanyag-költségeket vagy a szervizigényt veszik figyelembe, amikor az autó használatának anyagi vonzatait mérlegelik, hanem az értéktartást is. Az, hogy egy konkrét modell adott idő elteltével eredeti piaci árának hány százalékát éri – azaz, hogy mennyiért lehet majd eladni –, alapvetően meghatározza a tulajdonlás összköltségeit.
A világ egyik legnevesebb autópiaci elemző szervezete, a D.J. Power a legváltozatosabb szempontok szerint, így várható értéktartásuk alapján is rangsorolja az autóipari márkákat. A cégcsoporthoz tartozó ALG több mint fél évszázados tapasztalattal rendelkezik ezen a téren, szakértőik az elmúlt két évtizedben 2%-os pontossággal jósolták meg előre egy-egy típus várható értéktartását.
A 2022-es modellévre vonatkozóan a szervezet huszonkilenc kategóriában értékelte nem kevesebb mint 274 különböző modell várható teljesítményét. Az elemzésben csak azok a márkák szerepeltek, amelyek legalább négy különböző szegmensben kínáltak modellt. Az eredmények az összes létező modellváltozat külön-külön megállapított, várható értéktartásának súlyozott átlagát tükrözik.
Az eredmények összegzésénél nyilvánvalóvá vált a Toyota-csoport fölénye: a Lexus típusai három, a Toyotáé pedig hét méretosztályban bizonyultak a legjobb várható értéktartású modellnek, ráadásul többségükben nem első ízben nyerték el ezt a címet. A Toyota Tacoma és a Toyota Tundra például négy éve sorban a legjobb értéktartású modell a közepes méretű és nagy pickupok között; a Toyota 4Runner, a Toyota Highlander és a Toyota RAV4 egyaránt három-három éve áll a dobogó tetején. Újoncként került az élre a Toyota Camry szedán, valamint az immár hibrid hajtáslánccal szerelt Toyota Sienna családi egyterű.
A Lexusnál az UX harmadik éve vezeti a városi szabadidőjárművek várható értéktartási rangsorát; a három üléssoros Lexus GX crossover, valamint a középkategóriás Lexus IS szedán pedig egyaránt sorban másodszor nyerte el a rangos címet.
A tíz kategóriagyőzelem mellett a felmérés abszolút elsőségeit is megszerezték a Toyota-csoport tagjai: a Toyota a tömegpiaci márkák, a Lexus pedig a prémium márkák között bizonyult a legjobb várható értéktartású márkának.
A teljes elemzés elérhető ezen a linken.
 
Fotók: Toyota, Lexus, J. D. Power

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/toyota-az-ertektartas-abszolut-bajnoka
